[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 7.4.2011

COM(2011) 181 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

σχετικά με το αίτημα υποβολής πρότασης όσον αφορά το καθεστώς πρόωρης συνταξιοδότησης για τους υπαλλήλους της ΕΕ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

σχετικά με το αίτημα υποβολής πρότασης όσον αφορά το καθεστώς πρόωρης συνταξιοδότησης για τους υπαλλήλους της ΕΕ

Στις 25 Οκτωβρίου 2010, το Συμβούλιο ενέκρινε συμπεράσματα που καλούν την Επιτροπή να υποβάλει, κατά τα μέσα του 2011, νομοθετική πρόταση για την τροποποίηση του κανονισμού υπηρεσιακής κατάστασης των υπαλλήλων. Η πρόταση αυτή θα πρέπει να αφορά είτε την κατάργηση του άρθρου 9 παράγραφος 2 του Παραρτήματος VIII του κανονισμού υπηρεσιακής κατάστασης είτε την ουσιαστική αναθεώρησή του προκειμένου να ληφθούν υπόψη οι ανησυχίες που διατυπώθηκαν στα συμπεράσματα του Συμβουλίου. Σύμφωνα με το άρθρο 241 της ΣΛΕΕ, εάν η Επιτροπή αποφασίζει να μην υποβάλει πρόταση, γνωστοποιεί τους σχετικούς λόγους στο Συμβούλιο.

Η Επιτροπή επιθυμεί να υπενθυμίσει στο Συμβούλιο ότι, το 2004, το άρθρο 9 παράγραφος 2 του Παραρτήματος VIII του κανονισμού υπηρεσιακής κατάστασης υιοθετήθηκε ως εργαλείο διαχείρισης του ανθρώπινου δυναμικού. Αυτό το εργαλείο επέτρεψε στα όργανα της ΕΕ να εγκαταλείψουν το προηγούμενο σύστημα οριστικής λήξης καθηκόντων (« dégagement »), και διευκόλυνε την πρόσληψη υπαλλήλων από τα νέα κράτη μέλη (ΕΕ-10 και ΕΕ-2). Το εργαλείο αυτό συμπεριλαμβανόταν σε συνολική δέσμη μέτρων που αποτέλεσαν αντικείμενο διαπραγματεύσεων μεταξύ του Συμβουλίου, της Επιτροπής και των συνδικαλιστικών οργανώσεων.

Η Επιτροπή επιθυμεί να τονίσει ότι η υποβληθείσα στο Συμβούλιο έκθεση περιλαμβάνει στοιχεία που αφορούν τη βραχυπρόθεσμη προοπτική, όπως απαιτείται από τον κανονισμό υπηρεσιακής κατάστασης. Ταυτόχρονα, η Επιτροπή δεν βλέπει τον λόγο που θα μπορούσε να οδηγήσει το Συμβούλιο να υποθέσει ότι το μέτρο αυτό δεν θα είναι ουδέτερο από δημοσιονομικής απόψεως μακροπρόθεσμα. Από το 2004, όλα τα όργανα, όπως καθορίζονται στα άρθρα 1α παράγραφος 2 και 1β του κανονισμού υπηρεσιακής κατάστασης, εφάρμοσαν από κοινού το καθεστώς πρόωρης συνταξιοδότησης. Το έπραξαν μόνο προς το συμφέρον της υπηρεσίας και μόνο σε περιορισμένο αριθμό υποθέσεων. Το καθεστώς τήρησε τα όρια που θεσπίζονται στο άρθρο 9 παράγραφος 2 του Παραρτήματος VIII του κανονισμού υπηρεσιακής κατάστασης (με μία λυπηρή αλλά πολύ περιορισμένη εξαίρεση).

Η Επιτροπή θα ήθελε επίσης να υπενθυμίσει στο Συμβούλιο ότι η εφαρμογή ετήσιου συντελεστή 10% κατά τα τελευταία έτη έγινε λόγω ειδικών περιστάσεων οφειλόμενων στις διευρύνσεις. Δεν συντρέχει λόγος να αναμένεται ότι κάθε έτος θα εφαρμόζεται ο εν λόγω μέγιστος συντελεστής.

Το άρθρο 9 παράγραφος 2 απευθύνεται σε όλα τα όργανα και όλα τα όργανα πρέπει να διαχειρίζονται από κοινού το καθεστώς. Η Επιτροπή δεν μπορεί να περιορίσει μονομερώς τον τρόπο με το οποίο τα άλλα όργανα ασκούν την εξουσία τους ως αρμόδιες για τους διορισμούς αρχές σχετικά με την πρόωρη συνταξιοδότηση. Ωστόσο, μετά από πρόταση της Επιτροπής, τα όργανα δέχθηκαν να χρησιμοποιήσουν το περιθώριο διακριτικής τους ευχέρειας ως αρμόδιες για τους διορισμούς αρχές και να εφαρμόσουν για την περίοδο 2010-2011 συντελεστή περίπου 8 %. Αυτός ο συντελεστής λαμβάνει υπόψη το τέλος της μεταβατικής περιόδου για την πρόσληψη υπηκόων των ΕΕ-10, καθώς και τη συνεχιζόμενη ανάγκη πρόσληψης προσωπικού από τα κράτη μέλη της ΕΕ-2.

Για τους προαναφερθέντες λόγους, η Επιτροπή δεν θεωρεί ότι υπάρχει στο παρόν στάδιο λόγος να αναθεωρηθεί το άρθρο 9 παράγραφος 2 του Παραρτήματος VIII του κανονισμού υπηρεσιακής κατάστασης. Ωστόσο, θα λάβει δεόντως υπόψη της τις ανησυχίες του Συμβουλίου κατά την υποβολή πρότασης για την τροποποίηση του κανονισμού υπηρεσιακής κατάστασης των υπαλλήλων.